[pic] | EUROOPAN YHTEISÖJEN KOMISSIO | Bryssel 25.4.2007 KOM(2007) 222 lopullinen Ehdotus NEUVOSTON PÄÄTÖS AKT–EY-ministerineuvostossa vahvistettavasta yhteisön kannasta päätökseen, jolla osa yhdeksännen Euroopan kehitysrahaston (EKR) pitkän aikavälin kehityksen määrärahoista kohdennetaan yhdeksännen EKR:n alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäväksi (komission esittämä) PERUSTELUT Cotonoussa 23. kesäkuuta 2000 allekirjoitetun ja Luxemburgissa 25. kesäkuuta 2005 tarkistetun AKT–EY-kumppanuussopimuksen, jäljempänä ’AKT–EY-sopimus’, liitteessä I täsmennetään, että jos jostakin AKT–EY-sopimuksen välineestä myönnettävät varat loppuvat ennen rahoituspöytäkirjan voimassaolon päättymistä, AKT–EY-ministerineuvosto toteuttaa aiheelliset toimenpiteet. Päivämääräksi, jonka jälkeen yhdeksännen Euroopan kehitysrahaston (EKR) rahoituspöytäkirjan varoja ei voida sitoa, vahvistetaan 31. joulukuuta 2007. AKT–EY-ministerineuvoston viimeinen kokous ennen kyseisen määräajan umpeutumista järjestetään 25. toukokuuta 2007. AKT–EY-sopimuksen liitteessä IV olevien 5 ja 11 artiklan mukaisesti komissio tekee AKT-maiden ja –alueiden kanssa toteuttamissaan yhteistyöohjelmissa lopputarkistuksen, jonka tuloksena varoja voidaan kohdentaa uudelleen. Yhdeksännen EKR:n voimassaoloaikana vuonna 2006 suoritetun lopputarkistuksen päätelmät toimitettiin EKR:n hallintokomitealle 23. tammikuuta 2007 yhdeksännestä EKR:stä rahoitettavan AKT–EY-sopimuksen rahoituspöytäkirjan mukaisesta yhteisön tukien rahoituksesta ja hoidosta 18. syyskuuta 2000 allekirjoitetun neuvostossa kokoontuneiden jäsenvaltioiden hallitusten edustajien sisäisen sopimuksen 16 artiklan mukaisesti. Hallintokomitea vahvisti lopputarkistuksen päätelmät. Kun otetaan huomioon lopputarkistukseen perustuvat varojen uudelleen kohdentamiset ja uudet tarpeet, jotka on tarkoitus rahoittaa AKT-maiden keskinäiseen yhteistyöhön tarkoitetuista yhdeksännen EKR:n alueellisen yhteistyön ja yhdentymisen määrärahoista, maaohjelmien rahoittamiseen käytettävän pitkän aikavälin kehitystä tukevan rahoitusvälineen saldo on jäämässä ylijäämäiseksi, kun taas AKT-maiden keskinäisten hankkeiden ja ohjelmien rahoitusvälineeseen tarvitaan lisävaroja. Tästä syystä ehdotetaan, että yhteisö vahvistaa toukokuussa 2007 kokoontuvassa AKT–EY-ministerineuvostossa kannan, jonka mukaan kaikki pitkän aikavälin kehityksen määrärahojen jäljellä olevat määrät siirretään automaattisesti määrärahoihin, joista rahoitetaan AKT-maiden keskinäistä yhteistyötä seuraavasti: - 176,7 miljoonaa euroa ennakoimattomiin tarpeisiin maakohtaisesti varatuista määrärahoista sellaisten alueellisten määrärahojen käyttöön ottamiseksi, joilla rahoitetaan humanitaarista ja hätäapua tilanteissa, joissa vastaavaa apua ei voida rahoittaa yhteisön talousarviosta; - 50 miljoonaa euroa FLEX-järjestelyn rahoittamiseen tarkoitetun AKT-maiden keskinäisen rahaston perustamiseksi. Järjestelyllä pyritään lieventämään vientitulojen epävakaudesta aiheutuvia haittavaikutuksia vuonna 2006 (soveltamisvuosi 2005). Aiemmin FLEX-järjestelyä on rahoitettu ennakoimattomiin tarpeisiin maakohtaisesti varatuista varoista (nk. B-määrärahat). Koska monessa FLEX-rahoituksen ehdot täyttävässä maassa varat on käytetty loppuun, järjestelyn rahoitusta ehdotetaan yhdistettäväksi AKT-maiden kesken; - 10 miljoonaa euroa varaukseen, jolla katetaan eteläisen Afrikan kehitysyhteisön (SADC) alueella toteutettavan alueellisen hankkeen rahoitus. On hyvin todennäköistä, ettei hankkeen ennakkoarviointi valmistu ajoissa, jotta varat voitaisiin sitoa ennen vuoden 2007 päättymistä. Jos EKR:n komitea ei ole antanut hankkeesta myönteistä lausuntoa heinäkuun 2007 loppuun mennessä, varat siirretään AKT-maiden keskinäisen yhteistyön määrärahoihin vaihtoehtoisiin tarkoituksiin käytettäviksi; - arviolta 185 miljoonaa euroa AKT-maiden keskinäisen yhteistyön määrärahoihin seuraavasti: - 80 miljoonaa euroa Afrikan rauhanrahaston väliaikaisrahoitukseen: 45 miljoonaa euroa AKT-maiden keskinäiseen yhteistyöhön käytettävissä olevista varoista ennen niiden 1 artiklassa tarkoitettua täydentämistä ja 35 miljoonaa täydennyksen jälkeen; - 5,5 miljoonaa euroa AKT-maiden sihteeristön juokseviin kuluihin vuonna 2008 siirtymävaiheen tarpeiden kattamiseksi ennen kymmenennen EKR:n voimaantuloa; - 2,5 miljoonaa euroa AKT-maiden keskinäisen teknisen yhteistyön rahoitusvälineen vahvistamiseen. Välineellä katetaan ensisijaisesti teknisen avun tarpeita erityisesti kymmenennen EKR:n hankevalmistelussa; - 35 miljoonaa euroa FLEX-rahoitustukeen soveltamisvuodeksi 2006; - 4 miljoonaa euroa kiireellisenä määrärahasiirtona karjaruton hävittämisohjelmalle Afrikassa (PACE); - 38 miljoonaa euroa EKR:stä myönnettävänä lisärahoituksena HI-viruksen ja aidsin sekä tuberkuloosin ja malarian torjuntaa varten perustetulle maailmanlaajuiselle rahastolle; - 20 miljoonaa euroa pieneen vararahastoon uusien ja ennakoimattomien tarpeiden rahoittamiseksi, mahdollisesti myös Afrikassa toteutettavaan terveydenhuoltoon, ympäristöön tai muuttoliikkeeseen ja kehitykseen liittyvään erityistoimeen. AKT-maiden keskinäiseen yhteistyöhön varattu 185 miljoonan euron määrä perustuu vuoden 2006 lopussa jäljellä olevaan määrään (46 milj. euroa) sekä arvioihin määristä, jotka vuoden 2007 kuluessa vapautuvat hankkeista ja ohjelmista, joita rahoitetaan yhdeksännestä EKR:stä ja sitä edeltäneistä EKR:istä. Määrä voi siis olla joko yli- tai aliarvioitu. Jos se on yliarvioitu, vaikutukset kohdistuvat FLEX-ohjelmaan sen soveltamisvuonna 2006 ja/tai siihen 20 miljoonan euron määrään, joka on korvamerkitty uusiin ja ennakoimattomiin tarpeisiin ja jota on vähennettävä vajeen kattamiseksi. Jos vapautuvien määrärahojen määrä on aliarvioitu tai AKT-maiden keskinäiseen yhteistyöhön korvamerkittyjen varojen käyttö on odotettua vähäisempää, ylimääräiset varat käytetään laskevassa tärkeysjärjestyksessä seuraavasti: - enintään 20 miljoonaa euroa Afrikan rauhanrahastolle myönnettävään lisätukeen, - enintään 15 miljoonaa euroa FLEX-rahoitustuen kasvattamiseen soveltamisvuonna 2006; tuen määrä saa olla enintään 50 miljoonaa euroa, joka vastaa soveltamisvuodeksi 2005 korvamerkittyä määrää, - mahdolliset ylimääräiset varat siirretään Afrikan infrastruktuurikumppanuuteen kymmenennen EKR:n sitoumusten ennakkomaksuna. Näin ollen komissio ehdottaa, että neuvosto tekee liitteenä olevan päätöksen. Ehdotus NEUVOSTON PÄÄTÖS AKT–EY-ministerineuvostossa vahvistettavasta yhteisön kannasta päätökseen, jolla osa yhdeksännen Euroopan kehitysrahaston (EKR) pitkän aikavälin kehityksen määrärahoista kohdennetaan yhdeksännen EKR:n alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäväksi EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 310 artiklan yhdessä 300 artiklan 2 kohdan toisen alakohdan kanssa, ottaa huomioon Cotonoussa 23 päivänä kesäkuuta 2000 allekirjoitetun[1] ja Luxemburgissa 25 päivänä kesäkuuta 2005 tarkistetun[2] AKT–EY-kumppanuussopimuksen, jäljempänä ’AKT–EY-sopimus’, ottaa huomioon yhdeksännestä EKR:stä rahoitettavan AKT–EY-sopimuksen rahoituspöytäkirjan mukaisesta yhteisön tukien rahoituksesta ja hoidosta 18 päivänä syyskuuta 2000 allekirjoitetun neuvostossa kokoontuneiden jäsenvaltioiden hallitusten edustajien sisäisen sopimuksen[3], jäljempänä ’sisäinen sopimus’, ottaa huomioon komission ehdotuksen, sekä katsoo seuraavaa: (1) AKT–EY-sopimuksen 15 artiklalla perustetaan AKT–EY-ministerineuvosto, jolla on valtuudet tehdä sopimuksen mukaisia päätöksiä, ja AKT–EY-sopimuksen liitteessä I olevassa 8 kohdassa ministerineuvosto valtuutetaan toteuttamaan aiheelliset toimenpiteet, jos sopimuksen jostakin välineestä myönnettävät varat loppuvat. (2) AKT–EY-sopimuksen liitteessä IV olevien 5 ja 11 artiklan mukaan komissio tekee maa- ja alueohjelmien lopputarkistuksen yhdessä AKT-maiden ja –alueiden kanssa. Komissio voi lopputarkistuksen tulosten perusteella kohdentaa yhteisön puolesta varoja uudelleen asianomaisten AKT-maiden ja -alueiden senhetkisten tarpeiden ja suoriutumisen perusteella. (3) AKT–EY-sopimuksen liitteessä IV olevan 12 artiklan 2 kohdan mukaan komissio voi korottaa AKT-maiden keskinäiseen yhteistyöhön kohdennettua määrää ottaen huomioon uudet tarpeet parantaa AKT-maiden välisten toimien vaikutuksia. (4) Neuvostossa kokoontuneiden jäsenvaltioiden hallitusten edustajien 30 päivänä toukokuuta 2005 tehdyssä päätöksessä 2005/446/EY[4] vahvistetaan 31 päivä joulukuuta 2007 päivämääräksi, jonka jälkeen yhdeksännen Euroopan kehitysrahaston, jäljempänä ’EKR ’, varoja ei voida sitoa. (5) Yhdeksännen EKR:n lopputarkistuksen yhteydessä on laadittu ennusteita aiemmista EKR:istä käyttämättä jääneistä määrärahoista, jotka on vapautettava vuoden 2007 loppuun mennessä, ja vapautettujen määrärahojen kohdentamisesta uudelleen. (6) Lopputarkistuksen päätelmien, ennustettujen määrärahavapautusten ja niiden uudelleenkohdentamisehdotusten perusteella on laadittu arvio niistä pitkän aikavälin kehityksen ja AKT-maiden keskinäisen yhteistyön määrärahoista, jotka vapautuvat tai tulevat käyttöön vuoden 2007 loppuun mennessä. Samoin on laadittu arvio uusista tarpeista, joihin vastaamiseksi voidaan valmistella hankkeita ja ohjelmia ja tehdä sitoumuksia vuoden 2007 loppuun mennessä ja joita koskeva varaus on tehtävä pitkän aikavälin kehityksen ja AKT-maiden keskinäisen yhteistyön määrärahoihin. EKR:n komiteaa on kuultu asiassa, ja se on antanut myönteisen lausunnon lopputarkistuksen päätelmistä. (7) Ennakoimattomiin tarpeisiin varatut B-määrärahat on monissa maissa käytetty loppuun tai ne ovat riittämättömät, jotta niillä voitaisiin kattaa AKT–EY-sopimuksen 72 ja 73 artiklassa tarkoitetut humanitaarisen ja hätäavun tarpeet tai lieventää AKT–EY-sopimuksen 68 artiklassa tarkoitettuja vientitulojen epävakauden haittavaikutuksia (FLEX), kun taas toisissa maissa B-määrärahoja ei ole käytetty. (8) Tästä syystä ehdotetaan, että kaikki B-määrärahojen käyttämättä olevat määrät, joita ei ole sidottu, siirretään AKT-maiden keskinäisen yhteistyön määrärahoihin, että siirretyillä varoilla perustetaan viisi uutta alueellista B-määrärahaa, joihin yhdistetään asianmukaisessa suhteessa kunkin alueen maille osoitetuista B-määrärahoista siirretyt varat, että luodaan AKT-maiden keskinäinen varaus AKT–EY-sopimuksen 72 artiklan 3 kohdan a ja b alakohdassa tarkoitettuun hätäapuun ja perustetaan kaikkia AKT-maita koskevat FLEX 2006 ja FLEX 2007 –määrärahat (soveltamisvuodet 2005 ja 2006). (9) Yhdeksännen EKR:n alueellisen yhteistyön ja yhdentymisen määrärahoista käytettävissä olevat varat eivät tällä hetkellä riitä suunniteltuihin AKT-maiden keskinäisiin toimiin eikä AKT-maiden yhteisten FLEX-rahastojen perustamiseen, kun taas pitkän aikavälin kehityksen määrärahojen arvioitu määrä ylittää odotettavissa olevat sitoumukset. (10) AKT–EY-ministerineuvostossa vahvistettavassa yhteisön kannassa olisi tästä syystä varauduttava tekemään päätös, jolla osa yhdeksännen EKR:n pitkän aikavälin kehityksen määrärahoista kohdennetaan alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäväksi, ON PÄÄTTÄNYT SEURAAVAA: 1 artikla AKT–EY-ministerineuvostossa vahvistettava yhteisön kanta, joka koskee yhdeksännen Euroopan kehitysrahaston pitkän aikavälin kehityksen määrärahojen käyttöä, perustuu liitteenä olevaan AKT–EY-ministerineuvoston päätösluonnokseen. Päätösluonnokseen voidaan tehdä pieniä muutoksia ilman, että asiassa tarvitaan uusi neuvoston päätös. Tehty Brysselissä Neuvoston puolesta Puheenjohtaja LIITE Luonnos: AKT–EY-MINISTERINEUVOSTON PÄÄTÖS osan yhdeksännen Euroopan kehitysrahaston (EKR) pitkän aikavälin kehityksen määrärahoista kohdentamisesta yhdeksännen EKR:n alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäväksi AKT–EY-MINISTERINEUVOSTO, joka ottaa huomioon Afrikan, Karibian ja Tyynenmeren valtioiden, jäljempänä ’AKT-valtiot’, ryhmän jäsenten sekä Euroopan yhteisön ja sen jäsenvaltioiden Cotonoussa 23 päivänä kesäkuuta 2000 allekirjoitetun[5] ja Luxemburgissa 25 päivänä kesäkuuta 2005 tarkistetun[6] kumppanuussopimuksen, jäljempänä ’AKT–EY-kumppanuussopimus’, ja erityisesti sen liitteessä I olevan 8 kohdan,sekä katsoo seuraavaa: (1) Sen jälkeen, kun AKT–EY-kumppanuussopimuksen liitteessä IV olevien 5 ja 11 artiklan mukaisesti tehdyt yhdeksännen EKR:n lopputarkistukset on saatu päätökseen, varojen kohdentamista olisi tarkistettava senhetkisten tarpeiden ja suoriutumisen perusteella. (2) Alueellisen yhteistyön ja yhdentymisen tukemiseen osoitetut varat ja niihin ennen vuoden 2007 loppumista siirrettävät, odotettavissa olevat määrärahavapautukset eivät riitä kattamaan uusia tarpeita parantaa AKT-maiden keskinäisten toimien vaikutuksia. (3) FLEXin rahoittamiseen vuosina 2006 ja 2007 (soveltamisvuodet 2005 ja 2006) tarkoitetun AKT-maiden keskinäisen järjestelyn luomiseen olisi kohdennettava lisävaroja; näin voidaan varmistaa vähimmäistuki maille, jotka kärsivät vientitulojen epävakaudesta aiheutuvista haittavaikutuksista, riippumatta niiden kansallisten B-määrärahojen jäljellä olevista sitomattomista määristä. (4) Kansallisten B-määrärahojen jäljellä olevat sitomattomat määrät eivät välttämättä kata ennakoitavissa olevia tarpeita; ne siirretään AKT-maiden keskinäisen yhteistyön määrärahoihin tämän päätöksen tekopäivänä ja niillä perustetaan viisi alueellista B-määrärahaa, joista rahoitetaan jatkossa humanitaarista ja hätäapua kullakin viidellä alueella alueellisen solidaarisuuden pohjalta, sekä AKT-maiden keskinäinen varaus AKT–EY-kumppanuussopimuksen 72 artiklan 3 kohdan a ja b alakohdassa tarkoitetun hätäavun rahoittamiseen sellaisissa poikkeusolosuhteissa, joissa vastaavaa apua ei voida rahoittaa yhteisön talousarviosta. (5) Itäiselle ja eteläiselle Afrikalle sekä Intian valtameren alueelle tarkoitetuista alueellisista B-määrärahoista vähennetään 20 miljoonan euron määrä korvaukseksi Sudanille osoitettujen B-määrärahojen tilapäisestä, pitkän aikavälin kehityksen määrärahoilla katetusta korotuksesta; Tyynenmeren aluetta varten ei luoda alueellista B-määrärahaa, koska valtaosa B-määrärahojen jäljellä olevista määristä on jo käytetty alueelliseen ohjelmaan, jolla lievitetään luonnononnettomuuksien vaikutuksia. (6) Afrikan rauhanrahaston täydentämiseen, myös Sudanissa toteutettavan AMIS-operaation tukemiseen, olisi osoitettava lisävaroja vuoden 2007 kuluessa. (7) AKT-maiden sihteeristön juoksevien kulujen rahoittamiseen olisi kohdennettava lisävaroja vuotta 2008 varten, kunnes kymmenes EKR tulee voimaan. (8) Myös AKT-maiden keskinäisen teknisen yhteistyön rahoitusvälineen, jota käytetään pääasiassa teknisen avun tarpeiden rahoittamiseen varsinkin hankevalmistelussa, vahvistamiseen olisi kohdennettava lisävaroja. (9) HI-viruksen ja aidsin sekä tuberkuloosin ja malarian torjuntaa varten perustetulle maailmanlaajuiselle rahastolle pyydetään lisärahoitusta. (10) AKT-maiden kesken ilmenevien uusien ja ennakoimattomien tarpeiden kattamiseksi 31 päivään joulukuuta 2007 ulottuvalla jaksolla on perustettava pieni vararahasto. (11) Yhdeksännen EKR:n varoja, myöskään ennakoitavissa olevia vapautuvia määrärahoja, ei voida sitoa 31 päivän joulukuuta 2007 jälkeen, ja onkin sovittava järjestelystä, jolla käytettävissä olevat määrät voidaan sitoa ennen kyseistä päivämäärää tuloksellisella ja tehokkaalla tavalla, joka tukee AKT–EY-kumppanuussopimuksen yleisiä tavoitteita, ON PÄÄTTÄNYT SEURAAVAA: 1 artikla – Alueellisen yhteistyön ja yhdentymisen määrärahoista AKT-maiden keskinäiseen yhteistyöhön osoitettavien varojen täydentäminen 1. Kaikki pitkän aikavälin kehityksen määrärahojen 31 päivänä maaliskuuta 2007 käytettävissä olevat varat, joita on tarkistettu lopputarkistusten yhteydessä tehtyjen päätösten mukaisesti ja joita ei ole viety kirjanpitoon kyseiseen päivämäärään mennessä, siirretään alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäviksi, lukuun ottamatta yritystoiminnan kehittämiskeskuksen (YKK) ja maatalouden ja maaseudun yhteistyön teknisen keskuksen (CTA) vuoden 2008 talousarvioiden tukemiseen tarkoitettuja varoja (32 milj. euroa), ns. riskialttiisiin ohjelmiin tarkoitettuja varoja maissa, joita koskeva strategia-asiakirja on allekirjoitettu (72,4 milj. euroa 1.3.2007), poliittisiin painopisteisiin tarkoitettuja varoja maissa, joita koskevaa strategia-asiakirjaa ei ole allekirjoitettu (30,2 milj. euroa 1.3.2007), sekä Somalian erityisavustusohjelmaan varattuja varoja (36,1 milj. euroa). 2. Kaikki 1 kohdassa tarkoitetut, YKK:n ja CTA:n vuoden 2008 talousarvioiden tukemiseen, ns. riskialttiiden ohjelmien rahoittamiseen maissa, joita koskeva strategia-asiakirja on allekirjoitettu, ja poliittisten painopisteiden rahoittamiseen maissa, joita koskevaa strategia-asiakirjaa ei ole allekirjoitettu, osoitetut varat, joita ei ole sidottu 31 päivään lokakuuta 2007 mennessä, siirretään alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäviksi. 3. Kaikki yhdeksännestä EKR:stä ja aiemmista EKR:istä vapautuvat määrärahat, jotka on merkitty komission kirjanpitojärjestelmään 1 huhtikuuta ja 31 joulukuuta 2007 välisenä aikana ja jotka ovat osa pitkän aikavälin kehityksen määrärahoja, siirretään alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäviksi. 4. Kaikki maaohjelmista jäävät varat, jotka saadaan pitkän aikavälin kehityksen määrärahojen puitteissa käyttöön 1 päivän elokuuta ja 31 päivän joulukuuta 2007 välisenä aikana, siirretään alueellisen yhteistyön ja yhdentymisen määrärahoihin AKT-maiden keskinäisessä yhteistyössä käytettäviksi. 2 artikla – AKT-maiden keskinäiseen yhteistyöhön tarkoitettujen varojen kohdentaminen 1. AKT-maiden keskinäiseen yhteistyöhön tarkoitetut varat käytetään seuraaviin tarkoituksiin: 1. luodaan i) yksi AKT-maiden keskinäinen varaus AKT–EY-kumppanuussopimuksen 72 artiklan 3 kohdan a ja b alakohdassa tarkoitetun hätäavun rahoittamiseen poikkeusolosuhteissa, joissa vastaavaa apua ei voida rahoittaa yhteisön talousarviosta. Tämä 26 741 326 euron määrä muodostetaan ottamalla 15 prosenttia kyseisiin alueisiin kuuluvien maiden B-määrärahojen sitomattomista määristä, jotka ovat jäljellä lopputarkistusten johdosta tehtävien uudelleenkohdentamispäätösten tullessa voimaan, ii) viisi alueellista B-määrärahaa (17 511 615 euroa eteläisen Afrikan alueelle, 48 920 391 euroa itäiselle ja eteläiselle Afrikalle ja Intian valtamerelle, 31 945 340 euroa Länsi-Afrikan alueelle, 16 139 355 euroa Keski-Afrikan alueelle ja 35 422 478 euroa Karibian alueelle), jotka muodostetaan ottamalla 85 prosenttia kyseisiin alueisiin kuuluvien maiden B-määrärahojen sitomattomista määristä, jotka ovat jäljellä lopputarkistusten johdosta tehtävien uudelleenkohdentamispäätösten tullessa voimaan, alueellisia B-määrärahoja käytetään AKT–EY-kumppanuussopimuksen liitteessä IV olevan 3 artiklan 2 kohdan b alakohdan mukaisesti kansainvälisesti sovittujen velkahelpotusaloitteiden maksuosuuksiin sekä AKT–EY-kumppanuussopimuksen 72 ja 73 artiklan mukaisesti humanitaariseen ja hätäapuun alueellisen solidaarisuuden pohjalta poikkeusolosuhteissa, joissa vastaavaa apua ei voida rahoittaa yhteisön talousarviosta; 2. perustetaan AKT-maiden keskinäinen 50 miljoonan euron FLEX-ohjelma vuodeksi 2006 (soveltamisvuosi 2005) vähimmäistuen varmistamiseksi maille, jotka kärsivät vientitulojen epävakaudesta aiheutuvista haittavaikutuksista, riippumatta niiden kansallisten B-määrärahojen sitomattomista määristä, jotka ovat jäljellä ennen lopputarkistusten johdosta tehtävien uudelleenkohdentamispäätösten voimaantuloa; 3. täydennetään EKR:stä myönnettävänä lisärahoituksena Afrikan rauhanrahastoa enintään 80 miljoonaan euroon rahaston vajeen kattamiseksi ennen kymmenennen EKR:n voimaantuloa; lisärahoitus on tarkoitettu rauhan tukemiseen, koulutukseen ja valmiuksien kehittämiseen, myös Sudanissa toteutettavan AMIS-operaation tukemiseen, ja siitä 45 miljoonaa euroa otetaan käytettävissä olevista AKT-maiden keskinäisen yhteistyön varoista ennen niiden 1 artiklassa tarkoitettua täydentämistä ja 35 miljoonaa euroa kyseisen täydennyksen jälkeen; 4. täydennetään AKT-maiden sihteeristölle annettavaa institutionaalista tukea 5,5 miljoonalla eurolla sihteeristön juoksevien kulujen kattamiseen vuonna 2008 ennen kymmenennen EKR:n voimaantuloa; 5. myönnetään 2,5 miljoonaa euroa lisärahoitusta AKT-maiden keskinäisen teknisen yhteistyön rahoitusvälineelle; 6. tehdään neljän miljoonan euron kiireellinen määrärahasiirto karjaruton hävittämisohjelmalle Afrikassa (PACE); 7. luodaan 10 miljoonan euron alueellinen vararahasto täydentämään eteläisen Afrikan alueohjelmaa siltä varalta, että Mosambikiin suunnitellun Milange–Mocuba-tien kunnostusohjelman ennakkoarviointi valmistuu ja ohjelma läpäisee EKR:n komitean hallintomenettelyn ennen elokuun 1 päivää 2007. Jos ennakkoarviointi ei valmistu ajoissa, vararahaston varat siirretään AKT-maiden keskinäisen yhteistyön määrärahoihin; 8. luodaan AKT-maiden keskinäinen 20 miljoonan euron vararahasto sellaisten uusien ja ennakoimattomien tarpeiden kattamiseen, joita ei voida rahoittaa alueellisista B-määrärahoista; 9. perustetaan AKT-maiden keskinäinen FLEX-ohjelma, jonka alustaviksi määrärahoiksi vuodeksi 2007 (soveltamisvuosi 2006) vahvistetaan 35 miljoonaa euroa ja jolla halutaan varmistaa vähimmäistuki maille, jotka kärsivät vientitulojen epävakaudesta aiheutuvista haittavaikutuksista, sen jälkeen, kun B-määrärahat on alueellistettu humanitaariseen ja hätäapuun 1 kohdan a alakohdan mukaisesti; ohjelmaa voitaisiin täydentää 15 miljoonalla eurolla g ja h alakohdassa tarkoitettujen vararahastojen sitomattomilla varoilla tai AKT-maiden keskinäisen yhteistyön määrärahoihin 1 artiklan 3 ja 4 kohdan mukaisesti siirretyillä vapautetuilla määrärahoilla, jotka ylittävät alkuperäiset arviot; 10. täydennetään HI-viruksen ja aidsin sekä tuberkuloosin ja malarian torjuntaa varten perustetulle maailmanlaajuiselle rahastolle annettavaa tukea 38 miljoonalla eurolla. 2. Jos AKT-maiden keskinäiseen yhteistyöhön osoitetut määrärahat eivät riitä kattamaan kaikkia havaittuja tarpeita, 1 kohdan i alakohdassa tarkoitetun ohjelman määrärahoja vähennetään vastaavassa suhteessa. Jos varoja puuttuu i alakohdassa mainittua summaa suurempi määrä, 1 kohdan h alakohdassa tarkoitetun vararahaston varoja vähennetään vastaavassa suhteessa. Jos varoja puuttuu tämänkin jälkeen, 1 kohdan c alakohdassa mainittua määrää vähennetään. 3. Jos AKT-maiden keskinäiseen yhteistyöhön osoitetut määrärahat ylittävät alkuperäiset arviot tai jos 1 kohdan c, d, e ja h alakohdan mukaisesti korvamerkittyjä varoja käytetään suunniteltua vähemmän, 1 kohdan i alakohdassa tarkoitetulle ohjelmalle asetetun enimmäismäärän ylittävät varat käytetään seuraavasti: 11. enintään 20 miljoonan euron määrä voitaisiin käyttää lisätuen myöntämiseen Afrikan rauhanrahastolle, jos 1 kohdan c alakohdan mukaisesti korvamerkityt varat käytetään täysimääräisesti; 12. varat, joita mahdollisesti on jäljellä sen jälkeen, kun a alakohdassa tarkoitettuihin tarpeisiin on vastattu, voitaisiin käyttää EU–AKT-infrastruktuurirahaston täydentämiseen ennakkosuorituksena kymmenennen EKR:n määrärahoista. 3 artikla – Tukihakemus AKT–EY-kumppanuussopimuksen liitteessä IV olevan 13 artiklan 2 kohdan mukaisesti AKT–EY-ministerineuvosto kehottaa komissiota rahoittamaan 2 artiklassa tarkoitetut toimet. 4 artikla – Voimaantulo Tämä päätös tulee voimaan päivänä, jona se tehdään. Tehty AKT-EY-ministerineuvoston puolesta Puheenjohtaja [1] EYVL L 317, 15.12.2000, s. 3. [2] EUVL L 287, 28.10.2005, s. 4. [3] EYVL L 317, 15.12.2000, s. 355. [4] EUVL L 156, 18.6.2005, s. 19. [5] EYVL L 317, 15.12.2000, s. 3. [6] EUVL L 287, 28.10.2005, s. 4.